b'\n_START_ARTICLE_\nSalvador Giner i Vidal\n_START_SECTION_\nVida i obra\n_START_PARAGRAPH_\nGiner es va formar a la Catedral de Val\xc3\xa8ncia amb Pascual P\xc3\xa9rez Gasc\xc3\xb3n. Aquesta formaci\xc3\xb3 inicial en l\'\xc3\xa0mbit religi\xc3\xb3s unida a la seu esperit el van volcar cap a la m\xc3\xbasica religiosa, de la que va deixar m\xc3\xa9s de 200 obres, destacant 9 Misses de R\xc3\xa8quiem, una de les quals va ser composta especialment per al funeral de la Reina Maria de la Merc\xc3\xa8, el 26 de juliol de 1878. Tamb\xc3\xa9 va ser autor de la Missa de R\xc3\xa8quiem per al funeral de Crist\xc3\xb2fol Pascual i Gen\xc3\xads i una Missa de Gl\xc3\xb2ria per a la proclamaci\xc3\xb3 de la Mare de D\xc3\xa9u dels Desemparats com a patrona de Val\xc3\xa8ncia._NEWLINE_Impressionat per les obres program\xc3\xa0tiques de Berlioz i, sobretot, de Camille Saint-Sa\xc3\xabns va conrear amb especial estima el poema simf\xc3\xb2nic, fonamentalment basat en temes valencians, i en l\'esperit de la Renaixen\xc3\xa7a valenciana. Aix\xc3\xad s\xc3\xb3n ben coneguts els seus poemes simf\xc3\xb2nics Correguda de Joies, Una nit d\'Albades i Es xop\xc3\xa0 \'hasta\' la Moma. Aquest darrer, potser ser\xc3\xa0 el m\xc3\xa9s popular de Giner, i encara avui es continua interpretant molt i molt sovint en la versi\xc3\xb3 per a banda de m\xc3\xbasica per les nombroses agrupacions valencianes de vent. Descriu la popular process\xc3\xb3 del Corpus Christi de Val\xc3\xa8ncia interrompuda per una tempesta, que fa que "fins la Moma" (un popular personatge de la process\xc3\xb3) acabe mullada. Tamb\xc3\xa9 Giner va compondre poemes simf\xc3\xb2nics sobre temes universals, com ara El Fest\xc3\xad de Baltasar, El Sina\xc3\xad o El tresor de Boabdil._NEWLINE_A m\xc3\xa9s d\'un compositor de qualitat, Giner tamb\xc3\xa9 va tenir un paper destacat en el naixement de les institucions musicals valencianes m\xc3\xa9s importants de l\'\xc3\xa8poca. L\'any 1882 fou nomenat professor de composici\xc3\xb3 i director t\xc3\xa8cnic del Conservatori de Val\xc3\xa8ncia, i el 1894 fou nomenat director t\xc3\xa8cnic vitalici de l\'entitat. D\'altra banda, l\'1 de setembre de 1893 es va fundar la Societat Coral El Micalet, que va nomenar soci honorari i director art\xc3\xadstic a Giner, qui al seu torn va compondre especialment per a la nova societat diverses obres. El creixement de l\'activitat pedag\xc3\xb2gica dins la Societat Coral El Micalet va propiciar que l\'any 1898 es cre\xc3\xa9s l\'Institut Musical que avui dia porta el nom de Salvador Giner. El Micalet va contribuir a un festival organitzat l\'any 1901 concebut per a l\'estrena de totes les \xc3\xb2peres de Giner: El Fantasma, Morel, El so\xc3\xb1ador i Sagunto._NEWLINE_Entre altres distincions, Giner va ser nomenat fill predilecte i merit\xc3\xadssim de Val\xc3\xa8ncia (1901) i fill adoptiu de Torrent (1902)._NEWLINE_El 1903, amb motiu de la creaci\xc3\xb3 de la Banda Municipal de Val\xc3\xa8ncia i espec\xc3\xadficament per al seu primer concert, Giner va compondre una altra de les seues obres m\xc3\xa9s populars; el pasdoble L\'entr\xc3\xa0 de la murta, tamb\xc3\xa9 encara avui dia tocat amb profusi\xc3\xb3 en les festes valencianes. La idea argumental d\'aquesta pe\xc3\xa7a provenia de la festa dels Sants de la Pedra de Massarrojos, on era costum una desfilada de carros adornats amb murta i seguits per la banda de m\xc3\xbasica tocant pasdobles._NEWLINE_Va desplegar una important tasca pedag\xc3\xb2gica, trobant-se entre els seus alumnes compositors de la talla de Manuel Penella, Vicent Lle\xc3\xb3, Josep Fayos Pascual i Pere Sosa.'